**8-Mavzu**

**QIYOSIY TILSHUNOSLIKNING** **TAHLIL METODLARI**

**Reja:**

1. Metodologiya va metodlar haqida

2. Qiyosiy tilshunoslik metodlari

**Tayanch so‘z va iboralar:** metodologiya, *metod tushunchasi, umumiy metodlar, xususiy metodlar, lingvistik tahlil metodlari,*  *qiyosiy-tarixiy metod, tipologik metodi, chog‘ishtirma metod.*

**Metodologiya va metodlar haqida**

Metodologiya va tadqiqot metodidan xoli birorta ilmiy asar mavjud bo‘lmaydi. Shunday ekan, fanda ilmiy tadqiqot metodologiyasi va metod tushunchalari markaziy o‘rinni egallaydi.

*Metodologiya* bilish jarayoniga dunyoqarash tamoyillarini qo‘llashdir. Metodologiya metodlarning umumiy nazariyasi sifatida insonning bilish faoliyatida qo‘llanilgan metodlarni umumlashtirish zarurati bilan dunyoga keldi. Dialektik metod maxsus ilmiy metodlarga, ya’ni turli fanlarga oid metodlarga ta’sir qiluvchi ta’limot bo‘lgani uchun uni metodologiya, ya’ni ilmiy tadqiqot usuli bo‘lgan metodlar haqidagi ta’limot deb yuritdilar. Dastlab metodologiya muammolari falsafa doirasida ko‘rila boshlandi.

Falsafa metodologiyaga tamoyillar hamda usullarni nazariy va amaliy faoliyatlarni tashkil qilish tizimi, shuningdek, mazkur tizimni o‘rganadigan ilm sifatida qaraydi. Metodologiya nazariyadan farqli o‘laroq, yangi bilim bermaydi, ta’limotdan farqli o‘laroq, amaliyotning asosi bo‘lib xizmat qilmaydi, biroq fanda shunday unsurlarni rivojlantiradiki, ularsiz mazkur fanning o‘zi rivojlana olmaydi.

Metodologiya – bu fanning rivojlanish ta’limoti, ta’limot – bu metodologiyaning nazariyadan amaliyotga o‘tishi. Har qanday fanning metodologiyasi (jumladan, lingvokulturologiyaning ham) uch darajani o‘z ichiga oladi:

*Falsafiy metodologiya* – eng oliy daraja bo‘lib, u uchun Geraklit, Platon, Kant, Fixte, Shelling va h.k. tomonidan shakllantirilgan dialektikaning qonunlari, tamoyillari va kategoriyalari muhimdir. Bular qarama-qarshilikning birligi va kurashi, inkorni inkor etish qonunlari, umumiylik, xususiylik va alohidalik hamda boshqa kategoriyalardir.

*Umumfan metodologiyasi* – hodisalarni o‘rganish metodlari va tamoyillarini turli fanlar tomonidan rivojlantirilishidir. Ular kuzatish, eksperiment, modellashtirish va talqindan iborat. Umumfan metodologiyasi fanlarning taraqqiy etishi bilan birga o‘zgarib boradi va natijada yangi metodlar shakllanadi, eski metodlar modifikasiya qilinadi.

*Xususiy metodologiya* konkret fanlarning, binobarin, qiyosiy tilshunoslikning ham metodlaridir.

Metodologiya va metod o‘zaro chambarchas bog‘langan bo‘lib, u o‘rganilayotgan hodisaga nisbatan muayyan yondashuvni, muayyan usullar majmuyini bildiradi. Shuning uchun ham metod har doim tizim hisoblanadi. Uning xususiyati tadqiqotning obyekti va predmeti bilan belgilanadi. Har qanday metod umumfalsafiy nazariyalarga bevosita va bilvosita bog‘liq bo‘ladi.

Hozirgi kunda metodologiya, ilmiy tadqiq metodologiyasi ma’lum bir fanda qo‘llaniladigan xilma-xil metodlar, tahlil usullari haqidagi ta’limot emas, balki tadqiqotchining tadqiq manbayini, obyektini qanday tushunishi va unga qanday yondashishi, tadqiqotchining dunyoqarashini nazarda tutadi.

Har bir sohani tahlil etuvchi har qanday metod quyidagi talablarga javob berishi lozim.

1. Metod obyektiv bo‘lmog‘i kerak. Metodning qo‘llanish vaqti va o‘rnidan qat’iy nazar, natija bir xil bo‘lishi lozim. Subyektiv yondashuvlar metod qiymatiga salbiy ta’sir ko‘rsatadi.

2. Metod izchil bo‘lishi, aniq tushunchalarga asoslanishi lozim.

3. Metod universal bo‘lishi, ya’ni sohaning asosiy bo‘limlanishi (kamida to‘rtta) tahlil qila olishi kerak.

4. Metod foydalanish mumkin bo‘lgan darajada sodda bo‘lishi lozim.

**Qiyosiy tilshunoslik metodlari**

Qiyosiy tilshunoslikda, asosan, qiyosiy-tarixiy metod, tipologik metod va chog‘ishtirma metodlardan foydalaniladi.

***Qiyosiy-tarixiy metod*** yoki tarixiy-genetik metod lingvistik metodlarning eng faoli va eng asosiysi hisoblanadi.

*Qiyosiy-tarixiy metod* – o‘zaro qarindoshlik munosabatidagi tillarning birliklarini, asosan, tovush, qo‘shimcha va so‘zlarni tarixiy jihatdan qiyoslash natijasida ularning dastlabki shaklini, qiyofasini, ma’nosini tiklaydi, ular orasidagi o‘xshashlikni aniqlaydi.

Qiyosiy-tarixiy metod asoschilari hind va qator Yevropa tillari tarixan bitta asos, umumiy tildan, ya’ni bobo til (prayazik)dan ajralib chiqqan, ushbu tilning bo‘linishi, turli tomonlarga tarqalishi natijasida yuzaga kelgan, shakllangan degan g‘oyani ilgari suradilar.

Qiyosiy-tarixiy metod orqali qarindosh tillarga oid til materiallari asosida dastlab so‘zlarning talaffuzi hamda ma’nosi qanday bo‘lganligi aniqlanadi, shundan so‘ng ular qiyoslaniladi. Natijada tahlil qilinayotgan so‘zning eng qadimgi shakli (etimologik shakli) va ma’nosi (etimologik ma’nosi) haqida ma’lumot beriladi.

Qiyosiy-tarixiy metodning qo‘llanishi natijasida quyidagilar amallar bajariladi: a) qiyoslash uchun material to‘plash; b) qator qiyoslanadigan birliklarni belgilash va ularni aynan bir narsa deb hisoblash; v) fonetik o‘zgarishlarni nisbiy xronologiyasini belgilash; g) arxetip rekonstruksiyasini aniqlash (so‘z va morfemalarning eng qadimgi shakli va ma’nolarini tiklash).

***Tipologik metod*** – turli tillar sistemalarini umumlashtirib, qiyoslab o’rganishdir. *Tipologik metod*da o‘zaro qarindosh va qarindosh bo‘lmagan tillar struktur jihatdan qiyosiy o‘rganilib, ularning tuzilishiga xos xususiyatlar, umumiy va farqli tomonlar aniqlanadi. Ushbu xususiyatiga ko‘ra mazkur metod faqat bir til oilasiga kiruvchi tillarni qiyosiy tadqiq qiluvchi, “baholovchi” qiyosiy-tarixiy metoddan farq qiladi.

Tipologik metod qiyosiy-tarixiy metod bilan hamkorlikda ish olib boradi, uni to‘ldiradi, chuqurlashtiradi.

Tipologik metod chet tillarni ona tiliga qiyoslab o‘rganish jarayonida ushbu tillardagi fonetik, leksik-grammatik va uslubiy xususiyatlarini aniqlaydi va ilmiy xulosalar chiqaradi.

Tipologik metodning mohiyati shundan iboratki, bunda tillar genetik jihatdan qaysi til oilalariga mansubligidan qat’iy nazar ular o‘z strukturalaridagi o‘xshash va farqli jihatlariga ko‘ra qiyoslaniladi, ya’ni o‘rganilayotgan, qiyosga olingan tillarning struktur-qurilish xususiyatlari aniqlanadi, muayyan xulosalar chiqariladi.

“Tipologik metodning paydo bo‘lish sababi shundaki, barcha tillar tashqi jihatdan farqli bo‘lsada, ammo ichki tuzilishiga ko‘ra o‘xshashdir, ya’ni ular tuzilishi (strukturasi) asosida aynan bir xil prinsip yotadi”.

Tillarni tipologik o‘rganish maqsadini belgilashda bir qancha yondashuvlar, qarashlar mavjud. Bular quyidagilar:

1. Klassifikasion yondashuv – tillarga tasnifiy yondashuv, morfologik tasnif sifatida o‘zak va qo‘shimchalar o‘zaro zid holda qiyoslab o‘rganiladi.

2. Xarakterologik yondashuv – bunda qiyolanayotgan har bir tilning o‘ziga, tuzilishiga xos muhim, xarakterli xususiyatlar ma’lum bo‘ladi, aniqlanadi.

3. Belgili yondashuv – tillarga muayyan belgi-xususiyatlar (masalan, fonetik. morfologik va b.) jihatidan yondashuv bo‘lib, unda til sathlari tipologiyasi (fonetik, leksik, sintaktik tipologiya kabilar) ham kuzatiladi.

4. Ichki sistem yondashuv – bu holda muayyan tildagi muayyan hodisalar (fonetik, leksik va b.) orasidagi o‘zaro munosabatlar, aloqalar o‘rganiladi.

Tipologik metodlarning barchasini o’z ichiga olgan lingvistik tipologiya umumiy tipologiya hisoblanadi. Umumiy tipologiya xususiy tipologik metodlar erishgan natijalarni umumlashtiradi. Dunyodagi barcha tillar sistemalari umumiy tipologik nuqtayi nazardan yagona bir strukturaning turli panxronik variantlari hisoblanadi. Shu sababli ham tipologik tillar umumiy strukturasining turli elementlari o’rtasidagi aloqasini, umumiy qonunlarini o’rganadi. Umumiy tipologiya barcha tillardagi umumiy tipologik qonunlarni bayon etadi, til universaliyasini yaratadi, ma’lum tillar sistemalari asosida universal qonunlarni boshqa tillar sistemasiga induktiv ravishda tatbiq qiladi.

***Chog‘ishtirish metodi*** – ikki yoki undan ortiq qarindosh yoki qarindosh bo‘lmagan tillarni o‘zaro qiyoslab, chog‘ishtirib o‘rganadi. Ushbu xususiyatga ko‘ra mazkur metod faqat qarindosh tillarni taqqoslab, qiyoslab o‘rganadigan qiyosiy-tarixiy metoddan farq qiladi. Shuningdek, bir qancha tillarga oid chog‘ishtirilayotgan, taqqoslanayotgan lisoniy hodisalarni tasvirlashda, tavsiflashda, tillararo o‘xshash (analogik) hodisalardagi umumiy va farqli jihatlarni aniqlashda, qiyosiy-tarixiy metoddan farqli, ayni tillarning – chog‘ishtirilayotgan tillarning tarixiga, ularning kelib chiqishiga – genetik jihatlariga, taraqqiyotiga e’tibor bermaydi, ularga asoslanmaydi.

Chog‘ishtirish metodi qayd etilgan o‘ziga xos jihatlariga, tomonlariga ko‘ra u muayyan bir til tabiatiga, tuzilishiga, tarkibiga xos xususiyatlarni tavsiflash uchun xizmat qiladigan tasviriy metoddan ham farq qiladi.

Tillarni chog‘ishtirish metodi asosida o‘rganish natijasida ularning fonetik va leksikografik xususiyatlari, tomonlari atroflicha yoritiladi, ma’lum bo‘ladi. Bu esa, o‘z navbatida qiyosga asos bo‘lgan tillarning tuzilishini, ichki tomonlarini chuqurroq o‘rganish imkonini beradi.

Chog‘ishtirish metodi, ayniqsa, chet tillarini o‘rganishda ham keng qo‘llaniladi. Demak, mazkur metod nafaqat nazariy fikr va qoidalarni belgilash uchun, balki amaliy maqsadlar uchun ham faol xizmat qiladi. Shuningdek, bir tildan boshqa tilga tarjima qilish texnikasi va nazariyasi uchun ham chog‘ishtirish metodi asosida olib borilgan ilmiy tadqiqot xulosalari katta ahamiyat kasb etadi.

Shu bilan birga, chog‘ishtirish metodining o‘ziga xosliklari quyidagilar bilan ham belgilanadi:

1. So‘zlarning turli-tuman qo‘shimchalar bilan birikishlarini tavsiflash, so‘z va qo‘shimchalarni farqlash.

2. Sheva va o‘zaro yaqin bo‘lgan tillar orasida tovush almashinuvlari va mos kelishlarni tavsiflash.

3. Qat’iy belgilangan adabiy til me’yorlarini ishlab chiqish va ularga rioya qilish hamda o‘rgatish metodikasini shakllantirish.

4. Bir tilli (izohli) va ko‘p tilli lug‘atlarni tuzish.

Umuman, tilshunoslik sohasiga xos eng umumiy va xususiy qonuniyatlarni aniqlashda lingvistik metodlarning o‘rni beqiyosdir.